**cms.education.gov**.il/NR/rdonlyres/90467755-2753.../HaveMabul.doc

בס"ד **ד"ר רחל ארז**

**אמונה וחזון בשיר "הבא מבול"[[1]](#footnote-1) - ר' יהודה הלוי**

**הֲבָא מַבּוּל וְשָֹם תֵּבֵל חֲרֵבָה?/ וְאֵין לִרְאוֹת פְּנֵי אֶרֶץ חֲרֵבָה,**

**וְאֵין אָדָם וְאֵין חַיָּה וְאֵין עוֹף-/ הֲסָף הַכֹּל וְשָכְבוּ מַעֲצֵבָה?**

**וּבִרְאוֹת הַר וְשוּחָה לִי מְנוּחָה,/ וְאֶרֶץ הָעֲרָבָה לִי עֲרֵבָה.**

**וְאַֹשְגִּיחַ לְכָל עֵבֶר- וְאֵין כֹּל,/אֲבָל מַיִם וְשָמַיִם וְתֵבָה,**

**וְלִוְיָתָן בְּהַרְתִּיחוֹ מְצוּלָה,/ וְאֶחְשֹב כִּי תְהוֹם יַחְשֹב לְשֵֹיבָה.**

**וְלֵב הַיָּם יְכַחֵש בָּאֳנִיָּה,/ כְּאִלּוּ הִיא בְּיַד הַיָּם גְּנֵבָה!**

**וְיָם יִזְעַף** - **וְנַפְשִי תַעֲלֹז, כִּי/ אֱלֵי מִקְדַֹּש אֱלֹהֶיהָ קְרֵבָה.**

ראשי פרקים:

1. הרקע לשירי ציון ולשירי הים של ריה"ל
2. משמעותם של תיאורי המסע בלב הים ועיצובם הספרותי
3. תגובת הדובר בסיום השיר
4. דרכי העיצוב ותרומתן להבנת משמעות היצירה
5. הסבר מילולי של השיר
6. ביבליוגרפיה

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

1. **הרקע לשירי ציון ולשירי הים של ריה"ל**[[2]](#footnote-2).

ריה"ל הוא משורר ידוע שחי בספרד בין השנים 1075(בערך) – 1141.[[3]](#footnote-3) ריה"ל כתב שירי קודש רבים, המקיפים את הפיוט לסוגיו השונים: יוצרות, קרובות, סליחות, רשויות, תוכחות ובקשות. הפיוטים מתמקדים בעיקר בנושאים הבאים: אדם ואלוקים, גלות וגאולה, שבת ומועד. פיוטים רבים של ריה"ל מופיעים במחזורי תפילה של כל קהילות ישראל עד ימינו.

ריה"ל הותיר אחריו שירת חול עניפה, המלאה בעושר נושאיה וצמודה למוסכמות של שירת התקופה הספרדית.[[4]](#footnote-4) בראשית דרכו כתב שירי יין, שירי חשק ומכתמי שחוק ושעשועים. נדודיו הרבים בערי אנדלוסיה ואופיו הנעים הרחיבו את חוג ידידיו בתוך ספרד. מצב זה משתקף בעשרות שירי ידידות וקינות, שחיבר לכבודם ולזכרם של אישים אלה.

אחד המאורעות החשובים בחייו ריה"ל הוא עלייתו לארץ ישראל. מצבם הקשה של קהילות ספרד בתקופתו[[5]](#footnote-5) גרם לו לחשוב, שהפתרון היחיד לבעייתם הוא עליה לא"י. יהודה הלוי קבע את ארץ ישראל ואת העלייה אליה במרכז השקפת עולמו הדתית לאומית.[[6]](#footnote-6) הוא האמין, שהשכינה שוכנת בארץ ישראל, ובה עתידה להתרחש תחיית מתים. גולת הכותרת בשיריו היא מחזור שירי ציון, שכתב לרגל עלייתו לארץ ישראל. שירים אלה מייחדים אותו משאר המשוררים באותה תקופה. השירים משקפים את רגשות הדובר העולה לציון[[7]](#footnote-7), אך יחד עם זאת שירים אלה מהווים גם ביטוי לרגשות האומה כלפי א"י.

התלבטויות וקשיים רבים עיכבו את ריה"ל במימוש חזונו לעלות לא"י. מצד אחד, אהבתו הרבה למשפחתו, בתו היחידה, נכדו יהודה, תלמידיו, ידידיו הרבים, מעמדו החברתי ורכושו הרב. מצד שני, הנסיעה בים באותה תקופה הייתה קשה ומלאת מכשולים. כלי השיט לא היו בטוחים, עובדי האוניה היו הרפתקנים ולפעמים עבריינים. שודדי ים השתלטו על האוניה בדרך, לקחו אנשים בשבי וגם לקחו מהם את רכושם.[[8]](#footnote-8) במקביל, צבא הצלבנים באירופה עשה פרעות ביהודים בכל מקום שעבר בדרכו לארץ ישראל. בשנת 1099 כבשו הצלבנים את ירושלים וערכו טבח נוראי ביהודי ירושלים. היהודים שנשארו בארץ חיו חיי דוחק[[9]](#footnote-9).

רק בסוף ימיו, ריה"ל הגשים את חלומו לעלות לארץ ישראל. הוא עזב את ספרד בדרכו לארץ ישראל בקיץ 1140.[[10]](#footnote-10) ריה"ל הגיע קודם למצרים, לנמל אלכסנדריה, לקראת ראש השנה בשנה זו.[[11]](#footnote-11) ריה"ל זכה במצרים לכבוד ולתהילה מצד הקהילה היהודית, אשר ניסתה לשכנעו להישאר במצרים. ריה"ל מחליט לממש את חזונו, והוא נסע דרך הים לארץ ישראל בחג השבועות 1141[[12]](#footnote-12). ריה"ל מת כעבור זמן קצר בארץ ישראל בקיץ בסביבות חודש אב בשנת 1141 .[[13]](#footnote-13)

יש לציין שמסעו של ריה"ל בים לא"י העשיר את ספרותנו גם בשירי ים מיוחדים. ריה"ל חיבר שירי ים רבים, המתארים את נסיעתו בים מספרד לארץ ישראל. מצד אחד מתאר ריה"ל את כל הקשיים בנסיעה זאת, ומצד שני הוא מתאר את אמונתו הרבה ואת שמחתו על ההתקרבות שלו לארץ ישראל. חלק משירי הים נכתבו עוד בספרד[[14]](#footnote-14) וחלק נכתבו ממש תוך כדי נסיעה בים, כמו "הבא מבול".[[15]](#footnote-15)

1. **משמעות תיאורי המסע בים ועיצובם הספרותי**

1. **תיאורי תוצאות הסערה על פני הים**

בשיר "הבא מבול" הדובר מתאר סערה חזקה בים בדרך-מסעו לארץ ישראל. הסערה החזקה בים משתקפת בסערת רגשות חזקה אצל הדובר, הנמצא במצוקה קשה, משום שאינו רואה מרחוק חוף מבטחים, שאליו ניתן להגיע ולהינצל מהסערה החזקה. נדמה לו שהמבול חזר וגורם לחורבן העולם עד כדי כך, שאף אחד לא נותר בחיים. כולם מתו. "**וְאֵין אָדָם וְאֵין חַיָּה וְאֵין עוֹף**". חזרה על המילה "אין" מגבשת את המשפט[[16]](#footnote-16) ומדגישה, שאין למי לפנות, אין אף אחד. כמו כן, יש כאן שיבוץ מקראי "**וְשָכְבוּ מַעֲצֵבָה**" על פי ספר ישעיה נ, יא: "למעצבה תשכבון". מילים אלו מתארות בישעיה נ, יא, אנשים מתים[[17]](#footnote-17). מצב דומה רואה הדובר לאחר הסערה על פני הים, והיא מתוארת מתוך סערת רגשות, פחד וחוסר אונים. השיבוץ מדגיש את החורבן שבא לעולם, מנקודת ראותו של הדובר עם פרוץ הסערה בים.

אין הדובר רואה סימני יבשה, כמו: הר, עמק, ערבה, ולכן אין הוא מוצא מרגוע לנפשו. רעיון זה מודגש ע"י צימוד: "עֲרָבָה - עֲרֵבָה"("וְאֶרֶץ **הָעֲרָבָה** לִי **עֲרֵבָה**"). לאחר הסתכלות מעמיקה יותר הוא מגיע למסקנה, שבמצב קשה זה אין כלום ואין למי לפנות. רק "**מַיִם וְשָמַיִם וְתֵבָה"** יש לציין, שמצבים אלה מודגשים ע"י מוטיב הראיה. תחילה עם פרוץ הסערה, הדובר אינו רואה דבר: "וְאֵין **לִרְאוֹת** פְּנֵי אֶרֶץ חֲרֵבָה...**ובִרְאוֹת** הַר וְשוּחָה, לִי מְנוּחָה". בהמשך השיר הדובר מתבונן בראיה מעמיקה יותר[[18]](#footnote-18) הבוחנת את מצבו הקשה: "**וְאַשְגִּיחַ** לְכָל עֵבֶר- וְאֵין כֹּל,/אֲבָל מַיִם וְשָמַיִם וְתֵבָה."

ב. **תיאור הסערה במעמקי הים**

בהמשך השיר הדובר מתאר בדמיונו את מעמקי הים בזמן הסערה. הדמות המרכזית שגרמה לסערה, על פי דמיונו של המשורר, קשורה ללווייתן: "**ולִוְיָתָן בְּהַרְתִּיחוֹ מְצוּלָה/ וְאֶחְשֹב כִּי תְהוֹם יַחְשֹב לְשֵיבָה**." יש כאן שיבוץ מקראי עם שינויים לשוניים מספר איוב מא, כג- כד: "ירתיח כסיר מצולה...יחשוב תהום לשיבה". הסערה היא כתוצאה מיציאת הלווייתן מתוך התהום ותנועתו במים. הלווייתן הגורם לסערה בים, יוצר קצף לבן, הדומה לשיער לבן של אדם זקן[[19]](#footnote-19).

בשיר אחר של ריה"ל, "יועץ ומקים",[[20]](#footnote-20) מופיע גם הלווייתן, המזמין את אורחיו למשתה כדי להשתתף בסעודה. הספינה דומה לסיר, המוצב על גבי ים רותח, בתוך הסיר מתבשל תבשיל (נוסעי האוניה). הלווייתן מופיע כמארח המחכה בסבלנות, שהתבשיל יהיה מוכן. הוא מזמין דגים אחרים ליהנות מהסעודה החגיגית, שמכין לו הים הרותח.[[21]](#footnote-21)

הדובר רואה בדמיונו, כיצד האוניה נבלעת בלב הים - במעמקים. האוניה היא מעין פיקדון ביד הים. הים "גנב" את האוניה אך מכחיש, כביכול, שהיא נמצאת אצלו. יש לפנינו שימוש במטאפורות ובהאנשה כדי להדגיש מנקודת ראותו של הדובר, את טביעת האוניה והיעלמותה במצולות הים.

 " **וְלֵב הַיָּם יְכַחֵש בָּאֳנִיָּה,/ כְּאִלּוּ הִיא בְּיַד הַיָּם גְּנֵבָה!"**

הסכנות של האוניה בסערה מודגשות ע"י תמונות לשוניות, המתארות את הלווייתן הגורם לסערה גדולה, הים הזועף, ויד הים מחביאה בתוך לב הים את האוניה הטובעת. בסיום השיר, הים הסוער מודגש ע"י האנשה: "**וְיָם יִזְעַף**" תמונה זאת משלימה את התמונות הקודמות עם הלווייתן. תמונות לשוניות אלו ממחישות את הפחדים של הדובר בזמן הסערה, ומבליטות את אפסות האדם מול כוחות הטבע, מול גדולת אלוקים.

1. **תגובת הדובר בסיום השיר**

לאורך כל השיר תיאורי הים הסוער מראים בצורה עקיפה אצל הדובר: פחד, חוסר אונים, חרדות עד כדי דיכאון מהמוות הקרב, בזמן הסערה הקשה. בסיום הכל מתהפך לטובה באמצעות אמונה וחשיבה חיובית:

 " **וְיָם יִזְעַף** - **וְנַפְשִי תַעֲלֹז כִּי/ אֱלֵי מִקְדַֹּש אֱלֹהֶיהָ קְרֵבָה".**

יש כאן גם ניגוד, המדגיש את אמונתו הגדולה של הדובר. מצד אחד הים זועף, ומצד שני בניגוד לכך, הנפש שמחה ועליזה. השמחה היא פנימית ואמתית על ההתקרבות של הדובר לאלוקים בארץ ישראל.

בסיום, השיר משתנה לטובה, כאשר הנפש העומדת מול עוצמת הים הסוער והזועף, אבל שמחה על התקרבותה לארץ ישראל. הנפש שמחה על הגשמת חזונה להגיע לארץ ישראל. האמונה מחזקת את הדובר המאמין, שלמרות כל הקשיים הוא יגיע לארץ ישראל. יש כאן ראיה חיובית, אשר מקורה באמונה חזקה.[[22]](#footnote-22)

השיר "הבא מבול" מאפיין את החשיבה החיובית של ריה"ל המבוססת על אמונה חזקה.[[23]](#footnote-23) מאפיינים אלה עזרו לו בהמשך להתגבר על כל קשיי הדרכים ולהגשים את חזונו להגיע לא"י בשנת 1141.

1. **דרכי העיצוב ותרומתן להבנת משמעות היצירה[[24]](#footnote-24)**
2. **צימודים** - **חֲרֵבָה**–**חֲרֵבָה**. המילה זהה אך המשמעות שונה: **חֲרֵבָה** (חורבן) - **חֲרֵבָה**(יבשה). צימודים אלה מדגישים את החורבן בזמן הסערה. **עֲרָבָה**–**עֲרֵבָה**. עֲרָבָה (במדבר), עֲרֵבָה - )נעימה). קיימת כאן הדגשה על החיפוש אחר חוף מבטחים.
3. **חזרה -** על המילה "אין": **"אין** לראות פני ארץ חרבה"..., **"אין** אדם **אין** חיה **אין** עוף ו**אין** כל". החזרה מדגישהאת החורבן וגם, שאין למי לפנות**.**

1. **רמיזה מקראית** - מבול, תיבה, אלה מעצימים את החורבן שבא על העולם מנקודת ראותו של הדובר בפרוץ הסערה.
2. **שיבוץ מקראי** – **ושכבו מעצבה**(מתו)– על פי ישעיה נ, יא: "למעצבה תשכבון". יש כאן הדגשת החורבן. שיבוץ נוסף: ולויתן **בהרתיחו מצולה**/ ואחשוב כי **תהום יחשוב לשיבה**. על פי איוב מא כג-כד: "ירתיח כסיר מצולה...יחשוב תהום לשיבה". השיבוץ תורם לתמונת הסערה הנוצרת בעקבות הופעת הלויתן. בשני השיבוצים קיים שינוי לשוני מהמקור המקראי.
3. **ניגוד -** ניגוד בין ים זועף וסוער, לבין נפש הדובר השמחה ועליזה. "וים יזעף –ונפשי תעלוז". הניגוד מדגיש את אמונתו הגדולה של הדובר.
4. **מוטיב הראייה** - "אין **לראות** פני ארץ חרבה", "ו**בראות** הר ושוחה...ארץ ערבה". מוטיב זה מדגיש את הפחד וחוסר האונים של הדובר בפרוץ הסערה, כאשר הוא לא רואה חוף מבטחים. בהמשך השיר מוטיב הראייה מתפתח לראייה מעמיקה יותר - להשגחה, הבוחנת את מצבו הקשה: ו"**אשגיח** לכל עבר ואין כל, אבל מים שמים ותיבה".
5. **תמונות לשוניות** - תמונת הסערה בים בעקבות פעילות הלווייתן – קצף לבן הדומה לשיער שיבה. יד הים המחביאה את האוניה בלב הים וים זועף.

1. **מטאפורות** – לב הים ויד הים. המטאפורות והתמונות הלשוניות ממחישות בצורה עקיפה את הפחדים של הדובר בזמן הסערה, ומדגישות את אפסות האדם מול כוחות הטבע מול גדולת האל.
2. **האנשה** – ים זועף, שמסכם את כל תמונות הסערה הקשה.
3. **תפארת הפתיחה -** ישנם מספר כללים לתפארת הפתיחה:

\*הבית הראשון רומז לשיר כולו.

 \*חרוז פנימי.

\* בתפארת הפתיחה מופיע רעיון אחד עם סגנון ברור.

\* בד"כ בתפארת הפתיחה ישנן דרכי עיצוב רבות.

 השיר "הבא מבול" עונה על כל הכללים של תפארת הפתיחה:

\* **רמז לבעיה מרכזית** - הבית הראשון רומז לבעיה המרכזית בשיר: סערה בים, הרגשה של חורבן, ואין בסביבה מקום מבטחים.

\***חרוז פנימי** - חרבה–חרבה.

\***בתפארת הפתיחה מופיע רעיון אחד עם סגנון ברור** של הסערה הגדולה והרגשת החורבן. אין בסביבה יבשה, מקום מבטחים, שאליו אפשר להפליג ולהינצל.

\***דרכי עיצוב רבות** - 1.**צימוד שלם**- חרבה-חרבה

 2**.רמיזה מקראית**- המבול. 3**.חזרה**– על המילה "אין" המדגישה שאין למי לפנות, אין אף אחד.

 **5. הסבר מילולי של השיר "הבא מבול"**

1. **הֲבָא מַבּוּל וְשָֹם תֵּבֵל חֲרֵבָה?/ וְאֵין לִרְאוֹת פְּנֵי אֶרֶץ חֲרֵבָה,**

האם בא המבול הגורם לחורבן העולם, ולכן לא ניתן לראות יַבַָּשָה.(**ארץ חֲרֵבָה** – ארץ יְבֵשָה)

1. **וְאֵין אָדָם וְאֵין חַיָּה וְאֵין עוֹף -/ הֲסָף הַכֹּל וְשָכְבוּ מַעֲצֵבָה?**

ולכן גם לא רואים אנשים, חיות ועופות. נדמה לדובר שכולם מתו.

1. **וּבִרְאוֹת הַר וְשוּחָה לִי מְנוּחָה,/ וְאֶרֶץ הָעֲרָבָה לִי עֲרֵבָה.**

 ואם יראה הדובר סימני יבשה: הר, עמק (**שוחה**) ערבה, יהיה לו נוח ונעים.

1. **וְאַֹשְגִּיחַ לְכָל עֵבֶר- וְאֵין כֹּל,/אֲבָל מַיִם וְשָמַיִם וְתֵבָה,**

אבל הדובר מסתכל לכל הצדדים ואין כלום, רק מים שמים ואוניה (**תיבה).**

1. **וְלִוְיָתָן בְּהַרְתִּיחוֹ מְצוּלָה,/ וְאֶחְשֹב כִּי תְהוֹם יַחְשֹב לְשֵיבָה**

הלוויתן גורם לסערה בים ויוצר קצף לבן, הדומה לשיער לבן של אדם זקן.

1. **וְלֵב הַיָּם יְכֵַחֵש בָּאֳנִיָּה,/ כְּאִלּוּ הִיא בְּיַד הַיָּם גְּנֵבָה!**

 הים יכחיש שיש בתוכו אונייה כאילו זה גניבה.

1. **וְיָם יִזְעַף** - **וְנַפְשִי תַעֲלֹז כִּי/ אֱלֵי מִקְדַֹּש אֱלֹהֶיהָ קְרֵבָה.**

 הים סוער (**יזעף**) מאד, ונפש הדובר שמחה, מפני שהיא מתקרבת לארץ ישראל.

 ![תיאור: C:\Users\user\AppData\Local\Microsoft\Windows\Temporary Internet Files\Content.IE5\I5DBU1M1\MC900287609[1].wmf]()

 **6. ביבליוגרפיה**

1. **אליצור, שירת החול,** ש' אליצור, שירת החול העברית בספרד המוסלמית א-ג, ת"א 2004.
2. **גיל, פליישר, יהודה הלוי,** מ' גיל, ע' פליישר, יהודה הלוי ובני חוגו, ירושלים תשס"א.
3. **גויטין, ריה"ל וא"י,**  ש.ד. גויטין, "האם הגיע ר' יהודה הלוי אל חוף א"י, תרביץ מו (תשל"ח), עמ' 250-245.
4. **גויטין, ריה"ל לאור כתבי הגניזה, "**הביוגרפיה של יהודה הלוי לאור כתבי הגניזה". בתוך: א. דורון, )עריכה), יהודה הלוי, מבחר מאמרי ביקורת על יצירתו, ת"א (1988), עמ' 78-72.
5. **חזן, תורת השיר**, א. חזן, תורת השיר בפיוט הספרדי לאור שירת ר' יהודה הלוי, ירושלים תשמ"ו.
6. **יוסף, חשיבה חיובית,** ש. יוסף, במחשבה תחילה, חשיבה חיובית ברוח היהדות, ת"א 2008.
7. **ירדן, שירי קודש,** ד. ירדן, שירי קודש לרבי יהודה הלוי, כרך רביעי, ירושלים תשמ"ו.
8. **פגיס, חידוש ומסורת,** ד. פגיס, חידוש ומסורת בשירת החול, ירושלים 1976.
9. **פליישר, ר' יהודה הלוי,** ע. פליישר, "ר' יהודה הלוי, בירורים בקורות חייו ויצירתו", בתוך: ספר ישראל לוין, קובץ מחקרים בספרות העברית לדורותיה, ת"א (תשנ"ה), עמ' 276-241.
10. **רצהבי, לקט שירים**, י. רצהבי, לקט שירים מתקופת הזוהר הספרדית, ת"א 1994.
11. **שירמן, תולדות השירה,** ח. שירמן, לתולדות השירה והדרמה העברית, כרך ראשון, ירושלים 1979
12. **שירמן, השירה העברית**, ח. שירמן, השירה העברית בספרד ובפרובנס ח"ב ירושלים תשכ"א.
13. **שירמן, תולדות השירה העברית**, ח. שירמן, תולדות השירה העברית בספרד המוסלמית, עדכן והשלים עזרא פליישר, ירושלים תשנ"ו.

עריכה: דבורה לוי

1. שירמן, השירה העברית ח"ב עמ' 506. שירי ריה"ל המופיעים בהמשך לקוחים ממקור זה. [↑](#footnote-ref-1)
2. שירמן, תולדות השירה העברית, עמ' 472-461, פליישר, ר' יהודה הלוי, עמ' 276-241, גיל, פליישר, יהודה הלוי 257-174. [↑](#footnote-ref-2)
3. ריה"ל היה גם רופא ומצבו הכלכלי והחברתי היה טוב. הפרטים האישיים של ריה"ל מאד משמעותיים לגבי תקופתו בה לרוב המשוררים היו פטרונים- נדיבים שתמכו בהם וגורם זה השפיע לעיתים על יצירתם. ריה"ל היה משורר בלתי תלוי בנדיבים משום שמצבו הכלכלי היה טוב. ראה: פגיס, חידוש ומסורת, עמ' 16-41. שירמן, תולדות השירה העברית, עמ' 73-62, אליצור, שירת החול, ח"א עמ' 67-50. [↑](#footnote-ref-3)
4. ריה"ל התנגד לכתיבת שירה עברית המבוססת על היצירה הערבית. הוא טען שהשירה העברית המבוססת על הפואטיקה הערבית היא בגדר חטא לאומי. למרות זאת, לא חדל לכתוב על פי הפואטיקה שפסל עד לסוף ימיו. ראה: אליצור, שירת החול ח"א עמ' 105. [↑](#footnote-ref-4)
5. . בזמנו של ריה"ל יהדות ספרד נתונה במצב של ירידה בתחומים שונים. שבטים נודדים גרמו להרס ספרד. מצב זה גרם להידרדרות מצבם הכלכלי והחברתי של יהודי ספרד. כמו כן, היו גם בספרד מלחמות והתנגשויות בין נוצרים ומוסלמים שפגעו גם ביהודים. ראה: אשתור, קורות היהודים בספרד ח"א, שירמן תולדות השירה העברית עמ' 449-445. [↑](#footnote-ref-5)
6. השקפת עולמו של ריה"ל לגבי א"י מופיעה גם בספר "הכוזרי". בספר זה הוא כותב על מעלותיה של ארץ ישראל ועל מעלות אנשיה. ראה: מאמר שני ט- טז, כב-כד, מאמר חמישי (חתימת הספר) כג-כז. [↑](#footnote-ref-6)
7. כמו: "ציון הלא תשאלי" (עמ' 485),"לבי במזרח" (עמ' 489), "יפה נוף" (עמ' 489), "דבריך במור עובר" ( (עמ' 492), "הציקתני תשוקתי" (עמ' 501). [↑](#footnote-ref-7)
8. קשיים אלה משתקפים במספר שירי ריה"ל כמו: "הציקתני תשוקתי" (עמ' 501), "התרדוף נערות אחרי חמישים", (עמ' 494), "היוכלו פגרים" (עמ' 497), "לך נפשי בטוחה" (עמ' 502), "קיראו עלי בנות", (עמ' 503 ), "יועץ ומקים" (עמ' 506) . [↑](#footnote-ref-8)
9. מצבה הקשה של א"י בתקופת ריה"ל באה לידי ביטוי בשירים: "לבי במזרח" (עמ' 489) ו"יפה נוף" (עמ' 489). [↑](#footnote-ref-9)
10. עשר שנים קודם שעזב את ספרד סופית, תכנן ריה"ל לצאת בדרכו לא"י בשנת 1130. בשלב הראשון של המסע המתוכנן בצפון אפריקה התברר לריה"ל, שאין לו אפשרות להמשיך למזרח, והוא נאלץ להפסיק את מסעו ולשוב לספרד. הוא חזר למקומו והמשיך לרקום תכניות להגשים את חלום עלייתו. חלומו התגשם רק בשנת 1140. ראה: גיל, פליישר, יהודה הלוי, עמ' 197-186 . [↑](#footnote-ref-10)
11. זמן שהותו של ריה"ל במצרים מבוסס על אגרות שגילה ופרסם גויטין מן הגניזה. על פי אגרות אלו, התאריך המדויק לבואו של ריה"ל במצרים הוא כד' אלול 9/9/1140. ראה: גויטין, ריה"ל לאור כתבי הגניזה, עמ' 65. [↑](#footnote-ref-11)
12. לדעת גויטין, השיר "זה רוחך" (עמ' 504),שבו ריה"ל מתפלל לרוח מערבית שתתעורר ותסיע את אנייתו לא"י, נכתב לפני היציאה שלו לא"י ממצרים. מכתבו של אבו נצר אל חלפון בן נתנאל מאשר, על פי גויטין, שריה"ל הפליג ממצרים ביום טוב ראשון של שבועות. ראה: גויטין, ריה"ל וא"י, עמ' 247; גיל, פליישר, יהודה הלוי, עמ' 257-253. [↑](#footnote-ref-12)
13. הוכחות למותו של ריה"ל בא"י בתאריך הנ"ל, באות לידי ביטוי במספר מכתבים שנתגלו בגניזה, כמו מכתבו של אבו נצר לחלפון, המזכיר שלושה מגדולי ישראל שמתו באותה תקופה, כאשר אחד מהם הוא ריה"ל. ראה: גויטין, ,ריה"ל וא"י, עמ' 250-245, גויטין, יהודה הלוי לאור כתבי הגניזה, עמ' 57-52, שירמן, השלמות לחיי יהודה הלוי , בתוך: לתולדות השירה, עמ' 341-340; שירמן, תולדות השירה העברית עמ' 479; גיל, פליישר, יהודה הלוי, עמ' 257-253. [↑](#footnote-ref-13)
14. כמו: "התרדוף נערות" (עמ' 494), "היוכלו פגרים" ( עמ' 497). [↑](#footnote-ref-14)
15. ישנם שירים שכתב ריה"ל בדרך ממצרים לארץ ישראל, כמו: "זה רוחך". (עמ' 504). [↑](#footnote-ref-15)
16. לנושא החזרה בשיר ראה: חזן, תורת השיר, עמ' 164-152 , אליצור, שירת החול, ח"ג עמ' 150-143. [↑](#footnote-ref-16)
17. ראה פירושו של רד"ק: "השכיבה הזאת שאמר כמו שכיבת חולי או **מוות".** וראה גם ראב"ע: ,למעצבה תשכבון- בעיצבון תמותון". [↑](#footnote-ref-17)
18. השגחה היא ראיה מעמיקה יותר. [↑](#footnote-ref-18)
19. לפי פירושו של רצהבי, בזמן שיש קצף על הגלים נדמה למשורר, כי הלווייתן חושב את התהום לאיש שיבה שניתן להתגבר עליו ולהכניעו. רצהבי, לקט שירים, עמ' 117. [↑](#footnote-ref-19)
20. "יועץ ומקים" (עמ' 508). [↑](#footnote-ref-20)
21. בספר איוב פרקים מ- מא, הלווייתן מתואר כבעל חיים עצום השוכן במצולות ים, שמנחיריו יוצא עשן, מפיו בוקעים ניצוצות אש, יש לו לב כמו אבן רחיים ואף כלי נשק ולא ניתן להתמודד עם חיה חזקה ומפחידה שכזאת. התיאור נועד להציג את גדולת הבורא מצד אחד ואת אפסות האדם מצד שני. הלווייתן נמנה על אותן מפלצות ים שמרדו באל בשעה שברא את העולם, עד שהוכרחו להיכנע והומתו. רמזים לכך מופיעים בספר תהילים עד, יד, " אתה רצצת ראשי לווייתן" ראה: אנציקלופדיה מקראית ח"א עמ' 486-485. ראה גם ישעיה כז, א , תהילים קד, כו. [↑](#footnote-ref-21)
22. אמונתו הגדולה של הדובר בזמן הסערה בים מופיעה בשירי ים רבים כמו למשל: בסיום השיר "יועץ ומקים"(עמ' 510). "צאי בת אמוני,/ מאופל ענני כי כבוד אדני/ עליך זרח!" [↑](#footnote-ref-22)
23. על השפעת החשיבה החיובית על האדם באמצעות אמונה ראה: יוסף, חשיבה חיובית. [↑](#footnote-ref-23)
24. רוב דרכי העיצוב הובאו בגוף המאמר וכאן סוכמו דרכי העיצוב כדי להקל על הקורא. [↑](#footnote-ref-24)